Banyos Gellért

Os **banyos Gellért** (en hongaro *Gellért fürdő*) son uns banyos d'a ciudat de Budapest que fan parti d'o famoso Hotel Gellért situato en o districto de Buda.

## Historia
O balneario fue construyito entre os anyos 1912 y 1918 en estilo Art Nouveau (Secesión de Viena). Fuoron danyatos mientres a Segunda Guerra Mundial, pero se tornoron a reconstruyir. Existen referencias a auguas termals en iste puesto dende o sieglo XIII. Mientres a Edat Meya bi heba un hospital en ista mesma localización y ya en o periodo d'ocupación otomana, existiban uns banyos en iste puesto.

L'"augua machica curativa" que saliba d'ista fuent yera emplegata por os turcos en os sieglos XVI y XVII. D'antis mas istos banyos se conoixeban tamién con o nombre de *Sárosfürdő* (literalment os "banyos de bardo"), ya que o bardo que bi heba en as auguas gosaba acumular-se en o fundo d'as piscinas.

## Piscinas y tractamientos

O complexo d'os banyos Gellért incluye banyos termals, formatos por chicotas piscinas d'augua mineral procedent d'as fuents d'o tozal Gellért. Ditas auguas contienen calcio, magnesio, hidrocarbonatos, alcalís, cloruros, sulfatos y fluoruros. Entre as indications medicas d'as auguas s'incluyen a cura de malautías dechenerativas d'as articulacions, problemas d'esquena, inflamacions cronica y sub-agudas d'as articulacions, problemas d'as vertebras discals, neuralchia, malautías circulatorias y vasoconstrictoras y problemas respiratorios como l'asma u a bronquitis cronicas. Bi ha dos menas diferents de banyos termals, seguntes os cartels penchatos d'as parez d'o balneario, un con alto u baixo 36&nbsp;°C y l'atro con bels 38&nbsp;°C de temperatura.

O balneario Gellért ye famoso por a suya sala prencipal con o tellato de cristal, construyito en estilo Art-Nouveau. Os banyos son decoratos con politos mosaicos de ceramica. L'actual complexo balneario y l'hotel s'ubrioron en l'anyo 1918 y s'enamploron en 1927 y 1934 con una piscina d'olas artificials y un banyo de bombollas.
 
O complexo incluye tamién saunas y piscinas con saltos d'augua (dividitas por cheneros), una piscina a l'aire libre, en a que se fan olas artificials cada 30 minutos y una piscina de bombollas. Tamién se troban en l'interior d'o complexo una sauna finlandesa con piscina d'augua freda y una piscina ta ninos.

A piscina d'augua calient ye mixta, pero as seccions de tractamientos termals (saunas u masaches) son deseparatas por cheneros. Toz os domingos son o día familiar y alavez todas as seccions son mixtas.

Os banyos Gellért ofreixen tamién una gran variedat de servicios medicos. As tovallas y os banyadors se pueden logar u mercar en o balneario. En cabos de semana y periodos de vacanzas os pres pueden estar mayor que en os días laborables. En febrero de 2012, os pres yeran entre 4100 y 4600 HUF. Os masaches se fan con un pre extra de 4200 HUF (masache basico).

## Cintas
Os banyos Gellért han estato escenario de cuantas cintas, entre ellas:
* *Accumulator 1* (1994) dirichita por Jan Sverák
* *Cremaster 5* (1997) parti de *[[The Cremaster Cycle]]* dirichita por Matthew Barney
* *Viz* (1999) una cinta porno *softcore* gay producita por Layne Derrick

## Referencias

## Vinclos externos
*  Budapest Spas and Hot Springs entry on Gellért Baths
*  Danubius Hotels Gellért Baths site
*  Online entrance and massage tickets
*  Gellért Bath virtual tour and information